ΓΡΑΠΤΗ ΕΡΩΤΗΣΗ E-1501/97 υποβολή: Pervenche Berθs (PSE) προς την Επιτροπή (30 Απριλίου 1997)

Θέμα: Προγράμματα για τις ΜΜΕ-ΜΜΒ

Οι ΜΜΕ-ΜΜΒ είναι οι κυριότεροι τομείς δημιουργίας θέσεων εργασίας στην Ευρώπη. Παρόλον ότι διάφορα προγράμματα τις προωθούν, πολλοί διευθυντές επιχειρήσεων επικρίνουν τις ασυνέπειες και την έλλειψη προσαρμοστικότητας των προγραμμάτων αυτών, κυρίως όσον αφορά την συνέχεια των αναληφθεισών δράσεων.

Πώς σκέπτεται άραγε η Επιτροπή, στο πλαίσιο των νέων της προσανατολισμών, να δράσει υπέρ του εν λόγω τομέως ώστε να λάβει υπόψη της τις διατυπωθείσες ανωτέρω παρατηρήσεις;

Απάντηση του κ. Παπουτσή εξ ονόματος της Επιτροπής (17 Ιουνίου 1997)

Η Επιτροπή, αναγνωρίζοντας τόσο την οικονομική όσο και την κοινωνική σημασία των μικρομεσαίων επιχειρήσεων (ΜΜΕ), κυρίως όσον αφορά τη δημιουργία νέων θέσεων εργασίας, διαθέτει έναν ορισμένο αριθμό κοινοτικών προγραμμάτων που δύνανται να υποστηρίξουν τις ΜΜΕ. Για να ενισχυθούν η προβολή και η συνοχή των κοινοτικών δράσεων υπέρ των ΜΜΕ, η Επιτροπή ενέκρινε στις 10 Ιουλίου 1996, το ολοκληρωμένο πρόγραμμα υπέρ των ΜΜΕ ((COM(96) 329 της 10.7.1996 )), το οποίο παρέχει ένα συνολικό πλαίσιο για τις παρεμβάσεις της. Έτσι, το ολοκληρωμένο πρόγραμμα περιλαμβάνει τρία είδη δράσεων. Πρώτον, οι συντονισμένες δράσεις εξασφαλίζουν την πραγματοποίηση διαβουλεύσεων, αφενός μεταξύ των κρατών μελών, και αφετέρου μεταξύ των κρατών μελών και της Επιτροπής, για την ανταλλαγή αποτελεσματικών πρακτικών στον τομέα των πολιτικών και των μέτρων υποστήριξης των ΜΜΕ. Μ'αυτόν τον τρόπο, αναμένεται να επιτευχθεί προοδευτικά μεγαλύτερη συνοχή ανάμεσα στους εθνικούς και στους κοινοτικούς μηχανισμούς. Δεύτερον, το πολυετές πρόγραμμα ΜΜΕ (1997-2000) ((ΕΕ L 6 της 10.1.1997. Απόφαση του Συμβουλίου 97/15/ΕΚ της 9.12.1996 )), με προϋπολογισμό 127 εκατ. ECU, αποβλέπει στο να διευκολύνει την ένταξη των ΜΜΕ στην ενιαία αγορά και τη διεθνοποίησή τους. Αυτό το πρόγραμμα προβλέπει συγκεκριμένα ότι τα Euro-Info-Centres (δίκτυο 226 κέντρων κοινοτικής πληροφόρησης συν 20 κέντρα ανταπόκρισης) θα αποτελούν τους βασικούς τόπους πρόσβασης (first stop shops) στην πληροφόρηση για τις επιχειρήσεις. Τέλος, πρόκειται για τη συμβολή που παρέχει η Κοινότητα στην ανάπτυξη των ΜΜΕ μέσω των άλλων πολιτικών της, όπως είναι οι διαρθρωτικές πολιτικές ή οι πολιτικές για την έρευνα και την τεχνολογική ανάπτυξη, την επαγγελματική κατάρτιση, τη διεθνή συνεργασία και την τεχνολογική καινοτομία. Αυτές οι πολιτικές έχουν χαραχθεί σε συνάρτηση με ειδικούς στόχους όπως είναι, παραδείγματος χάριν, η οικονομική και κοινωνική συνοχή. Για να διευκολυνθεί η συμμετοχή των ΜΜΕ σ'αυτά τα προγράμματα, μπορούν να προβλεφθούν ειδικά και απλοποιημένα μέτρα.

Η Επιτροπή, χάρη στην ενίσχυση των εργασιών της για εσωτερικό συντονισμό, μεριμνά ώστε η διάσταση ΜΜΕ να λαμβάνεται πλήρως υπόψη κατά τη χάραξη και την εφαρμογή των κοινοτικών πολιτικών και επιδιώκει να αυξήσει την ενεργό συμμετοχή τους σ' αυτά τα προγράμματα.Η τελευταία έκθεση σχετικά με το συντονισμό των κοινοτικών δραστηριοτήτων ((ΕΕ L 107 της 30.4.1996 )) αποκαλύπτει εξάλλου τις προόδους που έχουν γίνει σ' αυτό τον τομέα. Η Επιτροπή απηύθυνε στα κράτη μέλη, στην Ευρωπαϊκή Τράπεζα Επενδύσεων και στο Ευρωπαϊκό Ταμείο Επενδύσεων σύσταση για τον ορισμό των ΜΜΕ ((COM(95) 362 της 8.9.1995 )), εφαρμόσιμη τόσο σε κοινοτικό όσο και σε εθνικό επίπεδο, η οποία θα επιτρέψει την καλύτερη αξιοποίηση αυτών των πρωτοβουλιών υπέρ των ΜΜΕ. Εν τούτοις, πρέπει να σημειωθεί ότι πολλά από τα κοινοτικά προγράμματα τίθενται σε εφαρμογή με αποκεντρωτικό τρόπο από τα κράτη μέλη και τις περιφέρειες. Κατά συνέπεια, εναπόκειται και στο εθνικό και περιφερειακό επίπεδο να ενισχύσει τη συνοχή και την προβολή των προγραμμάτων υπέρ των ΜΜΕ κατά τρόπον ώστε οι επιχειρήσεις αυτές να μπορούν να είναι καλύτερα πληροφορημένες και να επωφελούνται περισσότερο από τα προβλεπόμενα μέτρα. Για να γίνει αυτό, η Επιτροπή ήταν πάντα υπέρ της ενίσχυσης και διεύρυνσης της συνεργασίας, με τη συμμετοχή των οικονομικών και κοινωνικών φορέων, ώστε να αξιοποιείται καλύτερα η πείρα των παραγόντων οι οποίοι βρίσκονται κοντά στην πραγματικότητα των επιχειρήσεων.